Jólabókaflóðið - Langstærsta skáldverkaár íslenskra rithöfunda Höfundur : Jens Einarsson • Skrifað : 27. nóvember 2019 . Flestir Íslendingar kaupa jólabækurnar í Nettó , Bónus og öðrum matvöruverslunum , enda hefur verð á bókum þar verið frá 20 - 50% lægra en í bókabúðum fyrir jólin mörg undanfarin ár . 300 bókatitlar eru kynntir til sögunnar í Nettó á Egilsstöðum . Langflestar bækurnar eru nýjar , gefnar út á þessu ári . Ingibjörg Kristín Gestsdóttir , verslunarstjóri , segir að ekki séu allir titlarnir frammi á borði í versluninni í einu , skipt verði um bækur og nýjar settar fram um leið aðrar seljast upp . Bækurnar komi heldur ekki allar á einu bretti austur og enn séu nokkrir titlar ókomnir . Í Bónus á Egilsstöðum eru um 150 bókatitlar skráðir , en þeim á eftir að fjölka þegar kemur fram í desember . Þar er sömu sögu að segja og í Nettó , bækurnar koma austur í skömmtum . Fyrsti bóksölulisti Félags bókaútgefanda yfir söluhæstu bækur ársins hefur nú verið birtur . Bryndís Loftsdóttir hjá Félagi bókaútgefenda segir í samtali við visi.is í dag að árið 2019 sé langstærsta skáldverkaár íslenskra rithöfunda , hvort sem litið er til skáldverka , ljóða eða barnabóka . 19 nýjar glæpasögubækur komi út fyrir jólin , svo dæmi sé tekið , og ný kynslóð rithöfunda sé að spretta fram í ljóðum og skáldsögum . Bryndís segir að jólabókaflóðið sé varla byrjað og bóksölulistinn í nóvember gefi ekki endilega rétta mynd af framhaldinu , hann muni taka á sig skýrari mynd eftir viku . Tveir ungir rithöfundar séu hins vegar komnir með tvo titla á listann , Ævar Þór Benediktsson og Birgitta Haukdal , söngkona , sem nú markar sér slóð sem rithöfundur . „ Ævar Þór hefur reyndar af nógu að taka enda afkastamesti barnabókahöfundur þessarar vertíðar , með 5 nýjar bækur en næst á eftir honum er Bergrún Íris Sævarsdóttir sem gefur út 4 nýjar barnabækur í ár , “ segir Bryndís í samtali við visi.is . Semsagt : Spennandi bókajól og jólabókaflóð framundan .